《送章孝称归荆南》
宋代·史尧弼

峨岷西南横，盘石含灵光。有蓄不得发，澒洞难卷藏。

泄为万夫不，联翩郁相望。缅怀嘉祐初，赫赫都官郎。

蓍龟抱先识，虎豹披其章。幕府西陲开，挟策驱酋羌。

喑哑竟莫吐，反被按剑防。青天徒昭昭，万里自投荒。

直气终凛冽，身仆心难僵。高平伊周徒，奏疏排未央。

忠义一朝振，朱鸟吞光芒。还知百岁后，生此雏凤凰。

粲粲五色羽，欲下虞廷翔。先民重世德，君子思不忘。

祝君期无忝，追攀轶飞扬。会使坤南隅，气象还苍茫。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。